**Heti gazdasági események (2018. április 16 - április 22.)**

**Szlovén országos gazdasági és külgazdasági hírek**

* A szlovén parlament Alkotmányjogi Bizottsága elutasította a **Nova Ljubljanska Banka (NLB) elleni horvát kártérítési ítéletek végrehajtásá**nak kivédését célzó alkotmánymódosítási javaslatot, miután azt az Alkotmányjogi Intézet is pontatlannak minősítette. *(Részletes jelentés készül.)*
* Zdravko Počivalšek szlovén gazdasági miniszter megbeszélést folytatott horvát, szerb, bosnyák és montenegrói kollégáival Bledben a Mercator szlovén kiskereskedelmi áruházlánc és annak, tulajdonosának, az eladósodott **Agrokor** **horvát konszern jelenlegi helyzeté**ről. Miután Martina Dalić horvát gazdasági miniszter ismertette az Agrokor szanálására irányuló törekvéseiket, Zdravko Počivalšek úgy nyilatkozott, hogy végre látják a fényt az alagút végén az Agrokor-ügyben. Ugyanakkor kérdéses, mi várható azután, miután a Sberbank és VTB orosz bankok kezébe kerül az Agrokor.
* **A szlovén Nemzetgyűlés** 2018. április 30-i hatállyal **felmentette Boštjan Jazbecet a Szlovén Központi Bank elnöki pozíciójából.** Jazbec mandátumának lejárta előtt jelentette be lemondását, mivel kinevezték az Európai Unió bankok szanálásáért felelős hatóság (SRB) élére. Az új jegybankelnök kinevezésére várhatóan ősszel kerül sor, a Szlovén Központi Bankot addig Primož Dolenc a jegybankelnök jelenlegi helyettese vezeti.
* A Nemzetközi Valutaalap (IMF) legfrissebb *World Economic Outlook* nevű prognózisában 2,5%-ról 4%-ra javította Szlovénia idei GDP növekedési előrejelzését. Az IMF becslése szerint 2019-ben a szlovén GDP növekedése visszaesik 3,2%-ra. Továbbá az IMF szerint a munkanélküliségi ráta 2018-ban 5,9%, majd 2019-ben 5,5%-ra csökken. Az inflációs ráta idén eléri az 1,7%-ot, míg jövőre 2%-ra emelkedik.

|  |  |  |  |
| --- | --- | --- | --- |
| **GDP-növekedés előrejelzés** | **2017** | **2018** | **2019** |
| UMAR (március) | 5,0% | 5,1% | 3,8% |
| Szlovén Központi Bank (december) | 4,7% | 4,2% | 3,4% |
| Európai Bizottság (február) | 4,9% | 4,2% | 3,5% |
| OECD (november) | 4,9% | 4,3% | 3,4% |
| IMF (április) | 4,0% | 4,0% | n/a |
| EBRD (november) | 4,0% | 2,9% | n/a |

* A szlovén Nemzetgyűlés jóváhagyta a vasúti közlekedésről szóló törvény módosítását, s így az EU irányelvnek megfelelően **megnyitotta a szlovén belföldi vasúti személyszállítási piacot az EU vasúti szolgáltatói előtt.**
* A ljubljanai városi tanács határozata alapján **egységessé válik az idegenforgalmi adó Ljubljanában**, valamint azt 1,27 EUR-ról 2,5 EUR-ra emelik. Ezenfelül a turizmusfejlesztésről szóló törvény értelmében **2019. január 1-jétől ún. promóciós illeték is bevezetésre kerül**, amely az idegenforgalmi adó összegének 25%-át teszi ki és a Szlovén Turisztikai Szövetség (STO) közvetlen bevételének számít.
* 4,8 M EUR értékű állami támogatás biztosításáról szóló szerződést írt alá a szlovén kormány és a Lonstroff társaság, valamint annak tulajdonosának, a japán Sumitomo Rubber Industries képviselői. A nagyságrendileg 48 M EUR értékű beruházás keretében **orvostechnikában használt elasztomerek gyártására szolgáló üzem** és 180 új munkahely **létesül Szlovéniában**. A termelés várhatóan 2019 áprilisában indul.
* **Karl Erjavec** **szlovén külügyminiszter fogadta Nikolai Nikiforov orosz kommunikációs minisztert**. A találkozó során a felek megállapították, hogy a két ország gazdasági kapcsolatai 2015 óta élénkülnek – nő az áruforgalom, a közvetlen befektetések és a turisták száma. Emellett a már folyamatban lévő kétoldalú projektek mellett szorgalmazták új projektek, elsősorban K+F projektek kivitelezését. *(Külön jelentés készül.)*
* 13 tagú szállítási és logisztikai szlovén küldöttség utazott Tokióba, hogy népszerűsítse a Koperi Kikötőn keresztül áthaladó legrövidebb szállítási útvonalat Japánból Közép- és Dél-Európába.

**Legfrissebb statisztikák**

* A szlovén bruttó átlagkereset évi 3,6%-os növekedéssel 1.638 EUR, míg a nettó átlagbér évi 3,6%-os emelkedéssel 1.066,33 EUR volt 2018 februárjában, közölte a Szlovén Statisztikai Hivatal (SURS).
* Szlovénia 3 nemzetközi repülőterén (Jože Pučnik ljubljanai repülőtér, Edvard Rusjan maribori repülőtér, portoroži repülőtér) az előző évhez viszonyítva 20%-kal több, 1,69 M utas fordult meg 2017-ban, jelentette a Szlovén Statisztikai Hivatal (SURS). A legtöbb utast (1,68 M) a ljubljanai repülőtéren regisztrálták, ami egyaránt 20%-os növekedést mutat. A repülőterek teherforgalma 18%-kal nőtt.

**Vállalati hírek**

* A szlovén piacvezető szórakoztató elektronikai és számítástechnikai eszközöket forgalmazó Big Bang kiskereskedelmi vállalat várhatóan az Adventura holding és Elements alap tulajdonában lévő Bidigatal társaság tulajdonába kerül. A 18,611 M EUR értékű   
  adás-vételi ügylet, a szükséges engedélyek megszerzését követően előreláthatólag 4 hónapon belül lezárul.
* A Szlovén Vasutak (SŽ) és a Stadler Rail svájci vasúti járműgyártó26 villamos- és dízelmotorvonat szállítására vonatkozó 169 M EUR értékű szerződést írtak alá. Dušan Mes, a SŽ vezérigazgatója nyilatkozata szerint e szerződés megkötése jelenti az első lépést a szlovén vasúti személyszállítás korszerűsítésének útján. A szerződés keretében 10 db három egységből álló, belföldi személyszállításra szolgáló KISS emeletes villamos motorvonat, 11 db négy egységből álló, a szlovén mellett az olasz, osztrák és horvát vasúthálózaton is üzemelni képes FLIRT villamos motorvonat, továbbá öt FLIRT dízelmotorvonat kerül majd leszállításra.

**Események/Előrejelzések**

* 2018. április 23-án üzleti delegáció kíséretében Szlovéniába látogat Andrej Kiska szlovák államfő. A látogatás keretében üzleti konferencia kerül megrendezésre a két ország üzleti környezetének és startup ökoszisztémájának bemutatása, valamint a gazdasági együttműködési lehetőségek feltérképezése céljából. *(Külön jelentés készül.)*